
Ούλλα χαλάλιν της...


Μουσική εκδήλωση
στο Σπίτι της Κύπρου


[bookmark: _GoBack]Την Τετάρτη 15 Ιουνίου 2016 πραγματοποιήθηκε στο Σπίτι της Κύπρου η μουσική εκδήλωση Ούλλα χαλάλιν της... με τη συμμετοχή του δημοφιλούς τραγουδιστή Κώστα Χατζηχριστοδούλου και της Χορωδίας του Πολιτιστικού Συλλόγου «Η Κύπρος» υπό τη διεύθυνση του μαέστρου Νίκου Ροδίτη. Μαζί τους συνέπραξαν οι μουσικοί, Ζαχαρίας Μουζάκης στο πιάνο, Γιώργος Τοκατλίδης στο μπουζούκι, Νίκος Βερύκκοκος στο βιολί και ο Βασίλης Χατζηλούκας, που είχε και την επιμέλεια της ορχήστρας, στην κιθάρα.
Τους συντελεστές της εκδήλωσης και το ακροατήριο υποδέχθηκε και καλωσόρισε στο Σπίτι της Κύπρου η Μορφωτικός Ακόλουθος της Πρεσβείας της Κυπριακής Δημοκρατίας κ. Μαρία Παναγίδου, η οποία απευθυνόμενη στην πρόεδρο του Δ.Σ. της Χορωδίας του Πολιτιστικού Συλλόγου «Η Κύπρος», κ. Μύρνα Αγρότου, την ευχαρίστησε για την πολυετή αγαστή συνεργασία  της χορωδίας με το Σπίτι της Κύπρου.
Στο πλαίσιο της μουσικής εκδήλωσης παρουσιάστηκαν γνωστά παραδοσιακά τραγούδια της Κύπρου, αλλά και αγαπημένες παλαιότερες και νεότερες συνθέσεις Κυπρίων δημιουργών, του Αχιλλέα Λυμπουρίδη, του Μιχάλη Βιολάρη και του Μάριου Τόκα, σε στίχους του Δημήτρη Λιπέρτη, του Κώστα Μόντη, του Ανδρέα Γρηγορίου και του Βάσου Βενιζέλου.
Το μουσικό πρόγραμμα ενθουσίασε και συνεπήρε το κοινό που επιβράβευσε τους καλλιτέχνες με παρατεταμένο χειροκρότημα. Τον ερμηνευτή, τον μαέστρο, τους χορωδούς, τα μέλη της ορχήστρας, το κοινό και το Σπίτι της Κύπρου ευχαρίστησε από καρδιάς η κ. Αγρότου.

